Suurimman palkansaajakeskusjärjestön SAK:n puheenjohtaja Lauri Lyly sanoo, että erittäin suuri osuus SAK:laisista ammattiliitoista on jo päättänyt kielteisestä kannasta yhteiskuntasopimukseen.

Maan suurin ammattilitto, SAK:lainen Palvelualojen ammattiliitto PAM päätti perjantaina jäädä yllättäen yhteiskuntasopimuksen ulkopuolelle. Sopimukselle ovat sanoneet ei myös Auto- ja kuljetusalan työntekijäliitto AKT, Rakennusliitto sekä Suomen elintarviketyöläisten liitto SEL.

– Erittäin iso osa SAK:laisesta perheestä, 40 prosenttia, on ulkona. Se on kyllä todella iso osuus, Lyly sanoi Yle Uutisille.

Lyly ei ota vielä kantaa, kaataako neljän ammattiliiton ulosjäänti yhteiskuntasopimuksen.

– Harkitsemme maanantaina SAK:n hallituksessa lähdemmekö neuvottelemaan, Lyly sanoo.

Hänen mukaansa kaikki joutuvat nyt miettimään, onko vielä "välineitä, joilla tilanne voisi laueta".

– Katsotaan nyt, onko näille syille, joita liitoista on kuultu, tehtävissä jotain.

Lyly ymmärtää liittojen päätöksiä

Aiemmin iltapäivällä Lyly sanoi ymmärtävänsä liittojen päätöksiä.

– Ratkaisut perustuivat liittojen alakohtaisiin tarpeisiin, näin tätä tulkitsen. Toinen syy on se, että ratkaisu on miinusmerkkinen. Rasitteita tulee palkansaajapuolelle.

– Ymmärrän, ettei tämä ole helppoa kellekään. Mutta tarjolla oleva vaihtoehto on vielä huonompi. Tässä on tällainen pienemmän riesan tie, yritetään yhdessä hakea ratkaisua työlllisyyden ja investointien aikaansaamiseksi.

"Odotetaan nyt rauhassa koko kierros"

– Nyt arvioidaan sitä lähdetäänkö soveltamisvaiheen neuvotteluihin. Odotetaan rauhassa koko kierros ja maanantaina tehdään johtopäätökset.

Lyly sanoo, että kilpailukykysopimuksen toteutuminen selviää vasta toukokuun lopussa, kun soveltamisneuvottelut on käyty ja kattavuus selvillä.

– Nyt tehdään päätöksiä siitä, lähdetäänkö neuvottelemaan ja ketkä neuvottelemaan lähtevät. Vielä voi olla niin, että jotkut alat, jotka lähtevät neuvottelemaan, eivät saa neuvottelutulosta. Vasta kesäkuussa tiedetään, syntyykö koko paketti, Lyly sanoi.